Scrisoarea Președintelui României, domnul Klaus Iohannis, transmisă Președinților celor două Camere ale Parlamentului

04 Aprilie 2019

Președintele României, domnul Klaus Iohannis, a transmis joi, 4 aprilie a.c., o scrisoare Președintelui Senatului, domnul Călin Popescu-Tăriceanu, și Președintelui Camerei Deputaților, domnul Nicolae-Liviu Dragnea, privind organizarea unui referendum național.

Vă prezentăm în continuare textul scrisorii:

Bucureşti, 4 aprilie 2019

Domnului Călin POPESCU-TĂRICEANU, Preşedintele Senatului

Domnului Nicolae-Liviu DRAGNEA, Preşedintele Camerei Deputaţilor

Stimate Domnule Preşedinte al Senatului,

Stimate Domnule Preşedinte al Camerei Deputaţilor,

În temeiul dispozițiilor art. 90 din Constituție, precum și ale art. 2 și art. 11 din Legea nr. 3/2000 privind organizarea şi desfăşurarea referendumului, intenţionez să cer poporului să-şi exprime, prin referendum, voinţa suverană cu privire la următoarele probleme de interes național:

* Interzicerea amnistiei și grațierii pentru infracțiuni de corupție;
* Interzicerea adoptării de către Guvern a ordonanțelor de urgență în domeniul infracțiunilor, pedepselor și al organizării judiciare corelată cu dreptul altor autorități constituționale de a sesiza direct Curtea Constituțională cu privire la ordonanțe.

Având în vedere dispozițiile legale menţionate, consult Parlamentul cu privire la organizarea unui referendum naţional referitor la problemele sus-menționate.

 Cu întreaga considerație,

Președintele României,

KLAUS-WERNER IOHANNIS